Admares

Admares Group Oy on suomalainen yritys, joka suunnittelee ja rakentaa rakennuksia ja niiden erikoisrakenteita.

Historia

Admares eriytettiin vuonna 2015 Almaco Groupista, joka tuottaa risteilyalusten, offshore-rakentamisen ja talonrakennuksen moduuliratkaisuja, kuten laivahyttimoduuleja. Uuden yhtiön tavoite oli tehdä kelluvia huviloita ja muita rakennuksia. Almacon olivat vuonna 1998 perustaneet Mikael Hedberg ja hänen isänsä Ulf Hedberg kahden muun henkilön kanssa. Admaresin toimitusjohtajana aloitti Mikael Hedberg.

Vuoteen 2016 mennessä Admares oli myynyt tekosaaren Dubaihin ja maailman suurimman kelluvan huvilan ja hotellin Bahamasaarille. Joulukuussa kerrottiin, että yksi Dubain suurimmista kiinteistökehittäjistä, Dubai Properties, oli tilannut yhtiöltä kymmenen kelluvaa huvilaa ja kolme ravintolaa. Huvilat oli tarkoitus toimittaa Marasi Business Bay -alueen huvivenesatamaan syksyllä 2017.

Vuonna 2022 Admares Marine siirtyi osaksi Meyer Groupin kanssa perustettua Meyer Floating Solutions -yhteisyritystä.

Organisaatio
Admares toimii verkostomallilla, eli se huolehtii projektien suunnittelusta, myynnistä ja johtamisesta ja ostaa muun suunnittellun, valmistuksen sekä tuotantotilat alihankkijoilta.

Projekteja
Admaresin projektit on tehty Rauman telakalla. Suunnittelussa Admaresin yhteistyökumppaneina ovat toimineet muun muassa Sigge Arkkitehdit ja Kudos-sisustussuunnittelutoimisto. Rauma Marine Constructions (RMC) on tehnyt projektien terästyöt.

Moduulirakentaminen
Admares on toteuttanut yhdessä amerikkalaisen EIR Healthcaren kanssa moduuleihin rakennettuja sairaalahuoneita esimerkiksi Philadelphiaan. MedModular-huoneisiin kuuluu muun muassa antimikrobisia pintoja, automaattisesti sulkeutuvia ovia ja liikkumista helpottavia tukikahvoja. Potilaiden yksityisyyttä suojellaan huurrelaseilla. EIR rakennutti huoneet Suomessa Admaresin valvonnassa.

Vuonna 2018 Hilton järjesti kilpailun 12 huippusuunnittelijalle, joilla oli 24 tuntia aikaa suunnitella ylellinen vierashuone. The Hilton Box -kilpailun voittajatyön suunnitteli torontolainen Chapi Chapo Design ja toteutti Admares. Admares oli jo aiemmin toteuttanut Bahamasaarille Hilton at Resorts World Bimini -kokonaisuuden, joka koostui 269 moduulina rakennetusta hotellihuoneesta.

Tekosaari Dubaissa
Admaresin suunnittelema ja valmistama tekosaari otettiin käyttöön toukokuussa 2016. Se sijaitsee yhden maailman hienoimpana pidetyn hotellin edessä. Burj Al Arab Jumeirahin vieressä sijaitsevan ravintola- ja uimalasaaren nimi on Burj Al Arab Terrace. Maailman ainoa seitsemän tähteä saanut hotelli on purjeenmuotoinen. Myös sen kelluva terassi on purjeenmuotoinen ja pinta-alaltaan 10 000 neliömetriä. 102 metriä pitkällä terassisaarella sijaitsee muun muassa suolaisen ja makean veden uima-altaita, ravintoloita, myymälöitä, huviloita ja katoksia sekä vip-alueita. Saaren valmistumiseen kului 11 kuukautta.

Saari rakennettiin Rauman telakalla kahdeksassa palassa kuljetettiin perille laivoilla. Sitä ei haluttu rakentaa paikalla, jottei hotellivieraiden tarvinnut katsella rakennustöitä. Saari painaa noin 5000 tonnia.

Maailman suurin kelluva huvila

Joulukuussa 2016 Admares luovutti valmistamansa maailman suurimman yksityisen kelluvan huvilan.  Huvilassa on kuusi tuhatta neliötä ja siihen kuuluu kehittynyttä teknologiaa. Tekoäly analysoi ylläpitoa varten kerättyä tietoa ja osaa ennakoida osien kulumista. Järjestelmä analysoi myös ilman laatua ja tunnistaa asukkaidensa läsnäolon, mikä parantaa huvilan turvallisuutta. Kolmen asuinkerroksen alla sijaitsee huoltokerros, jossa on kolme isoa sähkögeneraattoria, ilmastointilaitteisto ja jätevedenpuhdistamo. Makeaa vettä voidaan tuottaa merivedestä Aquanovan laitteistolla.

Huvilan tilaaja halusi pitää henkilöllisyytensä salassa, eikä huvilan määränpäätä kerrottu julkisuuteen. Huvilan kylpylässä oli muun muassa suomalainen sauna, höyrysauna, vesiputousseinä ja hierontatilat.

Hotelleja Qatarissa 
Admares Marine toimittaa 16 kelluvaa hotellia Qatariin jalkapallon MM-kilpailuja varten.

Lähteet

Suomalaiset teollisuusyritykset